**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL asmenų priėmimo į Klaipėdos miesto savivaldybĖs NEFORMALIOJO vaikų ŠVIETIMO mokyklas ir formalųjį švietimą papildančio ugdymo mokyklas bei Atviras jaunimo erdves tvarkos aprašo PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – pakeisti Asmenų priėmimo į Klaipėdos miesto savivaldybės neformaliojo vaikų švietimo mokyklas tvarkos aprašą ir įteisinti galimybę priimti 14-29 metų jaunuolius, organizuojant Atviros jaunimo erdvės veiklą Klaipėdos jaunimo centre. Tikslas – laiduoti neformaliojo švietimo paslaugų prieinamumą kuo didesniam asmenų skaičiui. Uždavinys – patvirtinti Asmenų priėmimo į Klaipėdos miesto savivaldybės neformaliojo vaikų švietimo mokyklas ir švietimą papildančio ugdymo mokyklas bei Atviras jaunimo erdves tvarkos aprašą, kuriame būtų apibrėžta, kokie asmenys ir kokiomis sąlygomis gali būti priimti į savivaldybės švietimo įstaigas, vykdančias neformaliojo švietimo programas.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2013-05-30 sprendimu Nr. T2-116 buvo patvirtinti Klaipėdos jaunimo centro nuostatai, kuriuose nurodyta, kad Jaunimo centro struktūra papildoma Atviros jaunimo erdvės padaliniu. Šis padalinys vykdys atvirą veiklą su jaunimu. Minėtame tvarkos apraše yra numatyta galimybė dalyvauti centrų veikloje ir tiems vaikams, kurie nelanko būrelių (grupių ir kt.), tačiau nori savo laisvalaikį praleisti turiningai, bendrauti su bendraamžiais, dalyvauti įvairiose programose ir projektuose. Tokie vaikai daugiausiai nori įvairiapusės veiklos arba priklauso pažeidžiamiausiam socialiniam sluoksniui. Taip pat pasikeitė teisės aktai, kurie susiję su neformaliojo vaikų švietimo veikla. Dėl šių priežasčių siūloma pakeisti Asmenų priėmimo į Klaipėdos miesto savivaldybės neformaliojo vaikų švietimo mokyklas tvarkos aprašą ir jį išdėstyti nauja redakcija. Teikiamas sprendimo projektas yra suderintas su Neformaliojo vaikų švietimo koncepcija, Lietuvos higienos norma HN 20:2012 „Neformaliojo vaikų švietimo programų vykdymo bendrieji sveikatos saugos reikalavimai“, Atvirų erdvių jaunimo centrų veiklos aprašo nuostatomis. Sprendimo projektas parengtas vadovaujantis Lietuvos Respublikos švietimo įstatymu, kurio 29 straipsnio 6 dalyje yra nurodyta, kad priėmimo į formalųjį švietimą papildančio ugdymo mokyklą ir neformaliojo vaikų švietimo mokyklą tvarką nustato savininko teises ir pareigas įgyvendinanti institucija.

Taip pat sprendimo projekte siūloma pripažinti netekusiu galios šiuo metu veikiantį Asmenų priėmimo į Klaipėdos miesto savivaldybės neformaliojo vaikų švietimo mokyklas tvarkos aprašą.

**3. Kokių rezultatų laukiama.**

Patvirtintas naujas Asmenų priėmimo į Klaipėdos miesto savivaldybės neformaliojo švietimo mokyklas ir formalųjį švietimą papildančio ugdymo mokyklas bei Atviras jaunimo erdves tvarkos aprašas apibrėš asmenų priėmimo sąlygas ir atitiks teisės aktų nustatytus reikalavimus.

**4. Sprendimo projekto rengimo metu gauti specialistų vertinimai.**

Atsižvelgta į darbo grupės, sudarytos Administracijos direktoriaus įsakymu, pasiūlymus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiama pasekmė – bus laiduojamas asmenų priėmimas į Klaipėdos miesto savivaldybės neformaliojo švietimo mokyklas ir formalųjį švietimą papildančio ugdymo mokyklas bei Atviras jaunimo erdves. Neigiamų pasekmių nenumatoma.

**PRIDEDAMA.**

1. Teisės aktų, nurodytų sprendimo projekto įžangoje, išrašai, 2 lapai.
2. Klaipėdos miesto savivaldybės tarybos 2010 m. gegužės 27 d. sprendimo Nr. T2-152 „Dėl asmenų priėmimo į Klaipėdos miesto savivaldybės neformaliojo vaikų švietimo mokyklas tvarkos aprašo patvirtinimo“ išrašas, 4 lapai.

Švietimo skyriaus vedėja Laima Prižgintienė